Turkse hulde aan SA snuffelhondeBrig. Vimla Moodley, Suid-Afrika se bevelvoerder wat die polisie se soek-en-reddingsoperasie in Turkye gelei het, het die medalje van opoffering namens die span en honde-eenheid ontvang. (Foto: SAPD) Vyf Suid-Afrikaanse polisiehonde is vandeesweek saam met hul hanteerders deur Turkye se president, Recep Tayyip Erdogan, vereer vir hul merkwaardige rol in soek-en-reddingspogings nadat ’n verwoestende aardbewing die land in Februarie getref het. Die plegtigheid het by die presidensiële kompleks in die Turkse hoofstad Ankara plaasgevind. Brig. Vimla Moodley, Suid-Afrika se bevelvoerder wat die polisie se soek-en-reddingsoperasie in Turkye gelei het, het die medalje van opoffering namens die span en honde-eenheid ontvang. Die snuffelhonde by hul hanteerders in Turkye vroeër die jaar. (Foto: SAPD) Die eenheid was onder die eerste reddingspanne wat in die nasleep van die aardbewing vir diens aangemeld en suksesvol gehelp het om ŉ bejaarde vrou lewend op te spoor nadat sy nege dae lank onder die puin vasgekeer was. Hulle het ook gehelp om meer as 200 liggame van ander slagoffers te vind. Die snuffelhonde by hul hanteerders. (Foto: SAPD) Genl. Fannie Masemola, nasionale polisiekommissaris, het die span vir hul “uitnemendheid en kundigheid” geloof. “Dit is ’n eer om sulke uitnemendheid te lei. Toe hulle gevra is om die Turke te gaan bystaan, het hulle nie vir ŉ oomblik gehuiwer nie. Dankie aan elke spanlid wat die polisie en ons land met groot trots verteenwoordig het. “Baie dankie aan brig. Moodley wat sonder moeite gelei het.” Die polisie se honde-eenheid was al by verskeie soortgelyke operasies wêreldwyd betrokke, onder meer ŉ operasie in Haïti nadat ŉ aardbewing dié land in 2010 geruk het.